Назирова Ф.С. Казан шәһәре 90 нчы гимназиясенең башлангыч сыйныф укытучысы

**Кече яшьтәге мәктәп укучыларында матурлык идеалы тәрбияләүдә шигъри әсәрләрнең роле**

***“Шигырьнең һәрбер сүзен җан белән дә, тән белән дә тоярга, сиземләргә кирәк”***

***Н.В.Гоголь***

Белем бирү - аңны үстерү, тәрбияләү исә- кешенең үз-үзен тотышын билгели торган хис-тойгылар формалаштыру дигән сүз. Белем үзеннән-үзе генә яхшы кеше ясамый, ягъни белем туплау процессы тәрбиядән башка булмый, әмма ул фән,әдәбият, сәнгатьнең тәэсир көчен арттыра, кешегә идеал табу мөмкинлеген киңәйтә.  
Намуссызлык, битарафлык, оятсызлык, кансызлык кебек күренешләр чәчәк аткан бер вакытта балаларыбызда матурлык идеалы тәрбияләү актуаль мәсьәлә булып тора.

Матурлык идеалы тәрбияләү дигәндә, мин халык иҗаты белән танышу, җыр һәм музыкага, биюгә өйрәтү, табигатьнең матурлыгын бәяләү, аны күрү, тою күнекмәләрен һәм баланың үз тирә-ягын, көнкүрешен зәвыклы итә белүен күздә тотам. Шул ук вакытта кешенең матурлыгы аның әхлак дәрәҗәсе белән дә билгеләнә. Күпмедер дәрәҗәдә тышкы матурлыкка ия булып та, эчке дөньясы гүзәллектән, матурлыкны тоя белүдән, гамьнән мәхрүм кешеләргә карата юкка гына ирония белән: “Тыштан ялтырый, эчтән калтырый” димиләр. Эстетик тәрбиянең әхлак тәрбиясе белән тыгыз бәйләнештә булуы бәхәссез, чөнки кеше тумыштан ук җимерү түгел, матурлык тудыру, иҗат итү сәләте белән туа. Ләкин эстетик хисләр үзеннән-үзе генә ачылып китә алмыйлар, аны формалаштырырга кирәк.

Һәр кеше гомер юлында нинди дә булса идеалга омтылып яшәргә тиеш. Үзен рухи яктан баету, үстерү-аның бурычы. Моңа ул төрле, катлаулы сынаулар аша килә.

Гомерендә бер генә әдәби китап укымаган, театрда булмаган кешенең рухи яктан нинди ярлы, түбән икәнен аңлау авыр түгел. Димәк, матур әдәбият, сәнгать әсәрләре кешедә иң беренче чиратта матурлык идеалы тәрбияләүдә мөһим роль уйный.

Поэзиягә килгәндә, шигырьләр иң нечкә, иң көчле әсәрләрдән санала, чөнки шигырь сүзләрне иң дөрес итеп куллану дигән сүз. Шигырь телендә әйтелгән сүз кешенең йөрәгенә үтеп керә, шигъри образлар кешене уйландырырга мәҗбүр итә.

Шуңа күрә балаларны кече яшьтән үк шигырьләрне аңларга, тоярга өйрәтү мөһим. Укый белмәгән балаларга да тәүге шигырьләрне укыйбыз:

***“Әминә елый үкереп,***

***Тубым суга төште дип,***

***Чү, Әминә, елама,***

***Туп батмый ул елгада...***

Балалар бакчасында һәм мәктәптә беренче дәресләр шигырьләр өйрәнүдән башланса, бик отышлы. Мин үзем нәкъ менә шулай эшлим дә.

***-“Лап, лап, лап, лап,***

***-“Әлли-бәлли, бәлли – бәү,***

***Куян нәни, аю дәү.”***

***-“Там, там, тамчы, там,***

***Тамуыңны яратам!*”**  кебек икеюллыкларны балалар беренче дәресләрдә үк бик тырышып өйрәнәләр.

Тора-бара шагыйрьләребезнең әсәрләрен яратып өйрәнәбез.

Г.Тукай балалар өчен иң якын кешегә әверелә, аның әсәрләрен алар кечкенәдән күңеленә сеңдерә. Безгә, укытучыларга, бу әсәрләрне бары тик дөрес аңларга өйрәтергә генә кала.

Тукай өчен табигать күренешләре иң зур илһам чыганагы булган. Кояш образын шагыйрь һәрвакыт мәрхәмәтле, ярдәмчел итеп тасвирлый:

***“Иркәли һәм сөя***

***Кояшның яктысы.***

***Аш буладыр миңа***

***Чәчәкләр хуш исе” (Г.Тукай. Бала белән күбәләк)***

“Эш беткәч уйнарга ярый” шигырендә Кояш сынау өчен баланы урамга чакыра. Баланың мондый кызыктыруга бирешмичә нык торуы, ихтыяр көченә ия булуы Кояшка охшый.Ул укучыны мактап сәламләп елмая, көлә- баланы нурлары белән иркәли.

“Туган авыл”, “Шурәле”, “Су анасы” әсәрләрендә туган якны ихтирам итү хисе, кабатланмас гүзәллеге тасвирлана. Укытучы бу изге хисләрне балалар күңеленә җиткерә белергә тиеш. Бу хис урманнарның ямь-яшелгүзәллеккә, ап-ак чәчәккә төренгән шәлен күрә, тоя белергә өйрәтү сурәтләү чараларына игътибар иттерү, дөрес интонация белән уку аша гамәлгә ашырыла.

Табигатьнең яме, җирнең җаны – чишмәләр. Бу чишмәләрдән су эчеп тәннәребезгә дәрт, җаннарыбызга сихәт алабыз. Алар кечкенә генә булсалар да таабигатькә җан кертүчеләр, елга, күл, инешләргә тормыш бирүчеләр. Яшел яфраклар шаулап, болыннар, чирәмлекләр хуш ис беркеп, чишмәләр челтерәп аккан ямьле урында яшәү нинди бәхет, шатлык! Нәкъ менә шул хисләрне тәрбияләүдә шигырьләр ярдәм итә дә инде:

***“Тау астында чишмәбез  
Су алырга төшәбез.***

***Татлы суын без аның***

***Бик яратып эчәбез” (Ә. Исхак. Чишмә)***

***“Җир яшәрә аның суын эчеп***

***Ак каеннар яфрак яралар.***

***Таң алдында аның җырларыннан***

***Сандугачлар канатланалар”( М.Җәлил. Чишмә)***

Бөек шагыйребез Х. Туфанның балалык еллары искиткеч гүзәл табигатьле авылда үтә. Ул табигатькә гашыйк шагыйрь. Ул табигатьне, аның чәчәкләрен, агачларын, кошларын ярата. Табигатьне, гомумән, дөньяны тануда туган телебезнең ролен тоя. Аның тел турындагы шигырьләре йөрәккә үтеп керә:

***“Бу дөньның төсен, ямен, тәмен***

***Кем аркылы, ничек белдем мин.***

***Бишектә үк мине өйрәтүчем***

***Туган телем, бәгърем, син ул, син!***

Түбәндәге шигырьләрне укучыларым бик яратып сөйлиләр. Шагыйрьләрнең төрле эчке кичерешләрен, уйларын, шатлык, борчу, хисләрен шигъри юлларга салып, безгә җиткерүләрен аңлыйлар.

*1)Тау башына салынгандыр безнең авыл,*

*Бер чишмә бар якын безнең авылга ул*...**( Туган авыл.Г. Тукай)**

*2)Безнең чишмә, борыла-борыла,*

*Зур инешкә коела.*

*Идел суы шундый бик күп*

*Чишмәләрдән җыела.*

*3)Урман, айның, йолдызларның*

*Җырга әйләнгән чагы...****(Кышкы урман.Ф.Тарханова****)*

*4) Һавалардан очкан кошлар*

*Җиргә аваз салганда,*

*Ул авазны юра, илем,*

*Без тапшырган сәламгә.(****Илгә сәлам. Х.Туфан)***

*5)Кыр казлары бүген, җепкә тезелеп,*

*Җылы якка таба үттеләр.*

*Канатларын кагып, саубуллашып:*

*“Яз кайтырбыз”, - диеп киттеләр.*

*Хушыгыз, хуш, матур кыр казлары,*

*Сау- сәламәт очып барыгыз!*

*Ә без монда, матур мәктәпләрдә,*

*Рәхәтләнеп белем алырбыз.****(Кыр казлары. М. Гафури)***

“*Соры күк йөзе, биектә кыр казлары тезелеп оча, аларның моңсу тавышлары ишетелә. Кыр казлары китә, алар ерак юлга чыга, барып җитәрләрме, исән-сау кайтырлармы?”*

Шагыйрь дә укучылар да нәкъ менә шул хисләрне кичерә, шигырьдә туган якны, аның табигатен ярату хисе, көзен кешеләрдә була торган ямансулык һәм шул ук вакытта яз килүгә , тормыш яңаруга якты өмет чагыла.

Шигырьләр, төрле чорда язылуларына карамастан, безгә бертөрле тәэсир итәләр. Шагыйрьләрнең хисләре, кичерешләре аларның кайсы дәвердә яшәүләренә карап үзгәрә алмый. Һәр шигырь һәрдаим безне хисләр дөньясына алып китә, җан азыгы белән сыйлый, матурлыкка өнди.

Гомумән, поэзия ул үзенчәлекле әдәби әсәр. Шигырьләргә философик тирәнлек хас. Аларны аңлар өчен үзең дә тирән фикер йөртә белергә тиешсең. Шигырьләрне өйрәнгәндә фикерләргә өйрәнәсең. Авторлар сүзләрнең без күрмәгән янәшәлегеннән файдаланып иҗат итәләр. Бу әсәрләр безне актив рухи халәткә көйлиләр, безгә эстетик ләззәт бирәләр, яңа фикерләр белән баеталар.

Балаларның яратып укый торган шигырьләре бихисап, аларны санап бетереп булмый. Менә аларның кайберләре.:

**Чыкты кояш. Дәрдмәнд.**

**Авыл. Сәгыйть Рәмиев.**

**Ак каен. Зыя Ярмәки.**

**Туган авыл. Г. Тукай.**

**Тавык кошмы. Шәйхи Маннур.**

**Чәчәкләр. Муса Җәлил.**

**Җил сөйләшә беләме. Әминә Бикчәнтәева.**

**Кара каен. Илдар Юзеев.**

**Әйбәт тә минем әби. Фәнис Яруллин һ.б.**

Балаларның хәзерге заман шагыйрьләренең генә түгел, ә Кол Гали, Думави, Дәрдмәнд, С.Рәмиев, Г.Тукай кебек бөек шәхесләребезнең әсәрләрен яратып укулары куанычлы. Димәк, балаларыбызны нәкь менә чын әдәби әсәрләр үзенә тарта, балаларым бүгенге көн белән генә яшәми, аларны халкыбызның үткәне дә кызыксындыра.Шулай булгач, бу балаларның матур киләчәге дә бар.

Димәк, мин дөрес юнәлештә эшлим. Шигъри образлы сүзләр аша мин укучыларымның күңеленә, йөрәгенә якын киләм, аның матур хисләрен уятам. Бала үзе дә сизмәстән бу образ белән бәйләнешкә керә, аның белән сөйләшә. Аның уйлары белән яна башлый, хисләр дөньясына чума.